《有女嫁贫夫次杜少陵新婚别韵》
明代·张萱

有女嫁贫夫，恩爱岂得长。子非倚市门，哀哀官舍傍。

昨日子入室，今宵泪满床。生计未及问，握别何忙忙。

枯荄无煖律，覆盆无朝阳。只身无弟兄，高堂无翁嫜。

嗟我十年前，岂不厚盖藏。一门九流移，剜肉代输将。

今子幸少艾，未言先断肠。子身值几何，且易白与黄。

持以偿县官，子请随人行。保我肌肤完，喜子娥眉扬。

吁嗟此生别，请留半幅裳。裹我胯下瘢，见裳如见妆。

一鸟已远飞，一鸟犹回翔。嗟嗟结发恩，永作参商望。

作者简介：（1459—1527）明松江府上海人，字德晖，号颐拙。弘治十五年进士。官至湖广布政司参议，主粮储。立法禁处侵尅等积弊，忤巡抚意，遂引疾致仕。